  Туспуктэм: Руслан Нуриахметов Майя Бывальцева 15-тӥ тулыспалэ Ижкарын «Россия» кинотеатрын «Кин кызьы узырме, или Ограбление по-удмуртски» фильмез (16+) возьматыны кутскозы. Со сярысь кинолэн режиссёрез Дмитрий Могучев «ВКонтакте» мерлыко вотэсысь бамаз ивортӥз. « Кык ар ми со дырозь мынӥмы. Тизерез снимать каронысен прокатозь! Но ми ортчимы со сюресэз! Фильм лэсьтон малпанысен огкыл юнматытозь, кытын ми "проктачик" лыдъяськиськомы! Со туж дуно! » Дмитрий Могучев, «Кин кызьы узырме, или Ограбление по-удмуртски» фильмлэн режиссёрез Возьматон бере режиссёрен но актёръёсын вераськыны луоз. Удмурт кылын кино ӟуч титръёсын мыноз. Нырысетӥ возьматонлэсь кутскон дырзэ берлогес шараялозы. Билетъёсты арня ортчыса вузаны кутскозы, соосты кинотеатрлэн кассаысьтыз басьтыны луоз. 15-21 тулыспалэ фильмез нуналаз кык пол возьматъялозы, 22-29 тулыспалэ – нуналаз одӥг пол. Та дыре ёросъёсысь кинозалъёсын возьматон сярысь кенешонъёс мыно. Тодэ вайытом, удмурт кылын кино пуктыны малпанъёссы сярысь удмурт театрысь артистъёс 2021-тӥ ар пумын веразы. 2022-тӥ ар кутсконын Ижкарын тизер снимать каризы. Со арын ик пӧсьтолэзе съёмкаос кутскизы, ужез одӥг толэзьскын быдэстӥзы. 2023-тӥ арын гудырикошконэ дась фильмез съёмочной группалы возьматӥзы. Тегъёс: удмурткыл кино кинотеатр Ижкар Лулчеберет Удмуртия  